Broj: 711-I-823-M-49/19-02-18

Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Lovrinovića, zastupnika u Hrvatskom saboru,** za davanjem mišljenja Povjerenstva**,** na 44. sjednici, održanoj dana 29. ožujka 2019.g., daje sljedeće:

**MIŠLJENJE**

**Na temelju članka 8. stavka 2. u vezi sa člankom 8. stavcima 7. podstavkom 2. i stavkom 8. ZSSI-a, dužnosnik Ivan Lovrinović, dužan je u izvješću o imovinskom stanju prijaviti stjecanje osobnog automobila do kraja godine u kojoj je otkupom stekao vlasništvo nad istim automobilom, u rubrici obrasca izvješća naziva „Podatci o pokretninama koje se upisuju u javni registar“.**

**Na temelju članka 8. stavka 2., u vezi sa člankom 8. stavkom 7. podstavkom 6. ZSSI-a dužnosnik je dužan u izvješću o imovinskom stanju prijaviti nastanak obveze po osnovi ugovora o leasingu do kraja godine u kojoj je isti ugovor sklopljen, u rubrici obrasca izvješća naziva „Podatci o obvezama“.**

**Upućuje se dužnosnik da u izvješću o imovinskom stanju, u kojem prijavljuje nastanak obveze po osnovi sklopljenog ugovora o leasingu, u rubrici obrasca izvješća naziva „Napomena“ navede podatak o objektu leasinga odnosno marku i tip osobnog automobila koji je primio na korištenje.**

Obrazloženje

Zahtjev za davanjem mišljenja Povjerenstva podnio je dužnosnik Ivan Lovrinović, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-1301-M-49/18-01-4, dana 20. ožujka 2019.g., povodom kojeg se vodi predmet broj: M-49/18.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da Ivan Lovrinović obnaša dužnost zastupnika u Hrvatskom saboru u mandatu 2016.-2020.g. Stoga je Ivan Lovrinović, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi da je sklopio ugovor o nabavi osobnog automobila s leasing tvrtkom i to sklapanjem ugovora o financijskom leasingu s opcijom stjecanja vlasništva istog vozila otkupom odnosno nakon otplate ugovorene naknade u razdoblju od dvije godine. Dužnosnik traži mišljenje Povjerenstva je li dužan prijaviti navedeni osobni automobil u izvješću o imovinskom stanju povodom korištenja istog ili tek po stjecanju vlasništva.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Člankom 8. stavkom 7. podstavkom 2. i 6. ZSSI-a propisano je da podaci o stečenoj imovini, pored ostalog, obuhvaćaju podatke o pokretninama veće vrijednosti, kao i podatke o dugovima, preuzetim jamstvima i ostalim obvezama. Sukladno članku 8. stavku 8. ZSSI-a, pod pokretninama veće vrijednosti podrazumijevaju se i vozila odnosno osobni automobili.

Povjerenstvo ukazuje da je u ranije donesenim aktima Povjerenstva zauzelo pravni stav da stjecanje vlasništva na pokretninama koje se upisuju u javni registar, kao i nastanak obveza na temelju ugovora, kao što su ugovori o posudbi, kreditu ili leasingu, predstavljaju bitnu promjenu glede imovinskog stanja u smislu članka 8. stavka 2. ZSSI-a.

U vezi konkretnog upita napominje se da je sukladno članku 5. stavku 2. Zakona o leasingu („Narodne novine“ broj 141/13.), financijski leasing definiran kao pravni posao u kojem primatelj leasinga u razdoblju korištenja objekta leasinga plaća davatelju leasinga naknadu koja uzima u obzir cjelokupnu vrijednost objekta leasinga, snosi troškove amortizacije tog objekta leasinga i opcijom kupnje može steći pravo vlasništva nad tim objektom leasinga po određenoj cijeni koja je u trenutku izvršenja te opcije manja od stvarne vrijednosti objekta leasinga u tom trenutku, a rizici i koristi povezani s vlasništvom na objektu leasinga većim dijelom prenose se na primatelja leasinga.

Povjerenstvo napominje da je u Detaljnim uputama za popunjavanje obrasca izvješća o imovinskom stanju, objavljenim na službenoj mrežnoj stranici Povjerenstva ([*www.sukobinteresa.hr*](http://www.sukobinteresa.hr)), naznačeno da se u rubrici „Podatci o pokretninama koje se upisuju u javni registar“ navode ovakve pokretnine koje su u vlasništvu ili suvlasništvu dužnosnika.

Stoga, Povjerenstvo upućuje dužnosnika da je, bez obzira što bi po osnovi sklapanja ugovora o financijskom leasingu primio na korištenje osobni automobil, na temelju Zakona (članka 8. stavka 2. u vezi sa člankom 8. stavcima 7. podstavkom 2 i stavkom 8. ZSSI-a), dužnosnik Ivan Lovrinović dužan je u izvješću o imovinskom stanju prijaviti stjecanje osobnog automobila do kraja godine u kojoj je otkupom stekao vlasništvo nad istim automobilom. Ovo stjecanje vlasništva treba prijaviti u navedenoj rubrici „Podatci o pokretninama koje se upisuju u javni registar“ sa svim podacima koje predviđa obrazac izvješća o imovinskom stanju.

Povjerenstvo ipak upućuje dužnosnika da, iako to nije dužan, u svrhu očuvanja povjerenja građana u njegov integritet, savjesnost i transparentnost, prijavi okolnost da koristi osobni automobil na temelju sklapanja ugovora o leasingu, s obzirom da je dužan prijaviti nastanak obveze po istom ugovoru. Dužnosnik navedenu okolnost treba prijaviti u izvješću o imovinskom stanju u kojem prijavljuje nastanak obveze po osnovi sklopljenog ugovora o leasingu, tako da u rubrici obrasca izvješća naziva „Napomena“ navede podatak o objektu leasinga odnosno marku i tip osobnog automobila koji je primio na korištenje.

U vezi navedenog posebno se ističe da je, na temelju citiranog članka 8. stavka 2. u vezi sa člankom 8. stavkom 7. podstavkom 6. ZSSI-a, dužnosnik dužan u izvješću o imovinskom stanju prijaviti nastanak obveze po osnovi predmetnog ugovora o leasingu do kraja godine u kojoj je isti ugovor sklopljen. Ovu obvezu dužan je prijaviti u rubrici obrasca izvješća naziva „Podatci o obvezama“.

Ukazuje se dužnosniku da su opcije padajućih izbornika za podatke o obvezama u elektroničkom obrascu izvješća o imovinskom stanju prilagođene većini oblika ugovaranja obveza, kao što je npr. kredit. Stoga je potrebno da prilikom prijave nastanka predmetne obveze po osnovi sklapanja ugovora o leasingu, pored ostalog, u rubrici „vrsta obveze“ u padajućem izborniku odabere „drugo“ te da u tada otvorenoj tekstualnoj rubrici naziva „Druga obveza“ unese podatak da se radi o ugovoru o financijskom leasingu.

Pored ostalih podataka o obvezi koje je dužnosnik obvezan navesti, obrazac izvješća sadrži i rubrike naziva „rok vraćanja u mjesecima“ i „iznos mjesečnog anuiteta“. Dužnosnik treba u rubrici naziva „rok vraćanja u mjesecima“ navesti ukupno ugovoreno razdoblje u kojem treba otplatiti sve anuitete, izraženo u broju mjeseci koji čine to razdoblje, bez obzira na ugovoreno razdoblje dospijeća pojedine rate.

Vezano za iznos anuiteta leasinga, poznata je okolnost da leasing može biti ugovoren na način da rate dospijevaju mjesečno, kvartalno, polugodišnje, godišnje ili na neki drugi način. U slučaju da dospijeće rata leasinga u konkretnom slučaju nije ugovoreno mjesečno, dužnosnik ove podatke može prijaviti u postojećem obrascu na slijedeća dva načina.

Dužnosnik može u rubrici naziva „iznos mjesečnog anuiteta“ navesti iznos koji predstavlja količnik (kvocijent) pri podjeli ugovorenog iznosa rate s brojem mjeseci koliko traje dospijeće pojedine rate (npr. iznos rate koja dospijeva kvartalno podijeljen sa 3), dok u rubrici „Napomena“ može navesti podatak o roku u kojem dospijeva svaka rata naknade ili dužnosnik može u rubrici naziva „iznos mjesečnog anuiteta“ navesti iznos 0,00, a u rubrici „Napomena“ navesti precizne podatke o rokovima otplate pojedine rate leasinga i o iznosu pojedine rate.

Slijedom navedenog, Povjerenstvo daje mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Lovrinović, elektroničkom dostavom

2. Internet stranica Povjerenstva

3. Pismohrana